Ma 'wag vir nuus' ná dogter verdwyn | Maroela Media
Pienaar (28) se ma, Marlaine Pienaar-Vice, het haar dogter op 5 Januarie vir die laaste keer by haar spreekkamer in die Paarl gesien. Pienaar-Vice werk as 'n sielkundige in die Paarl, maar woon in Durbanville. Pienaar woon in 'n woonstel agter die spreekkamer en het haar ma by haar praktyk gehelp.
Pienaar-Vice het aan Maroela Media gesê omdat sy en haar dogter 'n baie noue band het en mekaar byna elke dag gesien het, is dit vir haar baie vreemd dat haar dogter nog nie met haar kontak gemaak het nie. "Dit is totaal uit karakter vir haar om net te verdwyn en niks van haar te laat hoor nie. Ek het onmiddellik gedink iets is fout toe ek niks van haar hoor nie en haar nie in die hande kon kry nie," het sy gesê.
Pienaar se selfoonnommer wys dat sy die aand van 5 Januarie om 22:30 vir die laaste keer aanlyn was. Jacobus Oosthuizen (32), Pienaar se kêrel, is op 21 Januarie in Port Elizabeth in hegtenis geneem nadat Pienaar se motor in sy besit gevind is. Die motor is in Pienaar-Vice se naam geregistreer. Oosthuizen beweer hy en Pienaar was op 7 Januarie na Port Elizabeth onderweg toe hulle 'n uitval gehad het. Hy beweer hy het haar in Oudtshoorn afgelaai waar sy 'n bus sou neem terug huis toe.
'n Bron na aan die ondersoek het egter aan Maroela Media gesê dat Pienaar glad nie gesien word in die beeldmateriaal van veiligheidskameras by die vulstasies waar Oosthuizen langs die pad brandstof ingegooi het nie. Volgens hierdie beeldmateriaal was Pienaar nie saam met Oosthuizen in die motor toe hy die Paarl verlaat het nie. Oosthuizen het glo Pienaar se petrolkaart gebruik om brandstof mee in te gooi.
Oosthuizen sal môre weer in die hof op aanklag van motordiefstal verskyn. Hy is steeds in polisieaanhouding. Intussen gaan die soektog na Pienaar steeds voort.
Pienaar-Vice het aan Maroela Media gesê sy gaan sedert haar dogter se verdwyning deur 'n warboel van emosies. "Ek is natuurlik baie angstig en bekommerd en hartseer. Ek dink ek het die vaardighede om hierdie emosies te hanteer en daarom cope ek nog in die stadium. Ek wag vir nuus oor Nicola. Ek kan nie met 'n rouproses begin voor ek meer weet nie. As die werklikheid ooit moet kom dat sy nie meer daar is nie, dan sal die wiele afval. Maar vir die oomblik hanteer ek dit so goed as wat ek kan."
Ek bid ek is verkeerd, maar ek voel hierdie gaan nie goed eindig nie.
Here ons vra U nederig om Nicola veilig terug te bring na haar Familie.
Mamma ons bid vir jou.
Dit is baie hartseer vir my so n mooi vrou net die vriend sal weet wat met haar gebeur het ??? Hoekom het hy haar nie huis toe gevat nie hy was dan nog in Paarl om petrol in te gooi maar toe is sy reeds weg?????
Dit is VERSKRIKLIK !!! Ek dink ook nie dinge gaan goed eindig nie, maar MAG EK VERKEERD WEES !!! Ek het 2 dogters en ek kan nie myself indink wat ek sal doen as dit een van my dogters moes wees nie. Ek sal sekerlik MAL word !!
Sterkte aan die ma, mag God haar veilig terug besorg by jou, ek sal saam met almal bid en hoop. Ek wens net daardie vent wil sy mond oopmaak en praat, want soveel mense moet nou sit en wonder wat gaan vir wat.